Učenički osvrti na predstavu *Šuti, muči*

U svijetu u kojem se prečesto pretvaramo da je sve u redu, predstava *Šuti ,muči*  donosi priču o svima nama, o mislima koje pokušavamo izbjeći, o riječima koje nikada ne izgovorimo i o borbama koje vodimo sami sa sobom. Predstava na snažan način govori o temama o kojima se često šuti, a neke od njih su depresija, anksioznost, samoozljeđivanje i seksualnost.

Kroz priče glavnih likova poput Andree, Marte, Borisa, Bebe, Marina, Luke Veronike, Petra, Sare, Stele i Đonija, vidjeli smo koliko je teško ali i važno otvoreno govoriti o svojim osjećajima. Svaki lik u predstavi nosi svoj teret: strah, nesigurnost, ljubav i gubitak.

Kroz cijelu predstavu osjećala se napetost među likovima, jer su svi nosili nešto u sebi, ali nisu znali kako to podijeliti. Jedan od upečatljivih trenutaka bio je kada se Stela osjećala drugačije od drugih. Dok su neki likovi imali različita iskustva, ona ih nije imala i pitala se je li zbog toga manje vrijedna. Osim njezine priče, vidjeli smo i druge likove koji su se nosili sa svojim nesigurnostima.

Vrhunac predstave bio je kada su neki od likova progovorili o svojim osjećajima, a u tom trenutku postalo je jasno koliko je važno imati nekoga tko sluša. Predstava me potaknula na razmišljanje o tome koliko često biramo šutnju umjesto iskrenosti. Svi likovi su na svoj način pokušali izrasti iz svojih nesigurnosti i to je na mene ostavilo snažan dojam. *Šuti i muči* nije samo priča o mladima, već i podsjetnik da nitko ne bi trebao biti sam u onome što proživljava.

 Ana Sladojević, 1.b

Kazališna predstava *Šuti, muči* koja se izvodi u Gradskom kazalištu mladih Split, nije samo još jedna priča o mladima. Ona je ogledalo generacije koja odrasta u vremenu punom kontradikcija: želje za slobodom i pritiska društva, između euforije i unutarnjih borbi. Kroz priče likova u predstavi otvaraju se važne teme poput identiteta, mentalnog zdravlja i odnosa s obitelji. Svaki lik nosi svoju tišinu, neizgovorene riječi, dok se istovremeno pokušava pronaći u svijetu koji ih često ne razumije. Osim što se bavi ozbiljnim temama predstava donosi i trenutke humora i topline. Kroz prijateljske odnose među likovima prikazuje se snaga zajedništva i podrške što je posebno važno u trenutcima kada pojedinci ne mogu pronaći izlaz iz svojih problema. Mladi se sve češće osjećaju otuđeno i izolirano zbog površnih odnosa na društvenim mrežama, pritiska društva i ubrzanog načina života. Nedostatak iskrene komunikacije u obitelji i zajednici dodatno pojačava osjećaj usamljenosti i nepripadanja.

Ivana Jovanović, 1.b

Predstava *Šuti, muči* govori o grupi mladih koji su u onoj fazi života kada nisu djeca, ali nisu ni odrasli. Radnja se događa u ljeto kada se grupa mladih susreće s problemima u ljubavi, prijateljstvu i obitelji. Svatko na svoj način pokušava pobjeći od problema i stvarnosti - idu na tulume, partije, smiju se i zabavljaju, ali kada zabava završi, opet ostaju sami sa svojim brigama. U jednom trenutku počinju shvaćati da im jedino iskrenost može pomoći, ne samo prema drugima nego i prema sebi. Najviše mi se u predstavi svidjelo to što nema izmišljenih “savršenih” života, nego je sve realno prikazano. Iako likovi u predstavi prolaze i teške trenutke, doživljavaju puno humora i onih malih dirljivih scena koje te natjeraju da razmišljaš o sebi i ljudima oko sebe.

Predstava govori o tome kako ne možeš stalno šutjeti o stvarima koje te muče, jer nagomilani problemi mogu dovesti do eksplozije emocija. Neki likovi pokušavaju pobjeći, neki se svađaju, a neki se zatvore u sebe. Jedini način da nešto promijene je da prestanu šutjeti. Na kraju shvatiš da koliko god je teško uvijek postoji netko tko te razumije - samo moraš reći što te muči.

Andrea Gudelj, 1.b

Jedna od ključnih tema predstave je borba s vlastitim identitetom. Mladi ljudi se suočavaju s neprekidnim ispitivanjem, tko su, što žele i kako se uklopiti u svijet oko sebe. U predstavi se upoznajemo s likovima: Stelom, Đonijem, Petrom, Marinom, Sarom, Veronikom i Lukom koji pokušavaju naći rješenje za njihove probleme.

Predstava prikazuje kako je vrlo važno imati podršku nekoga tko te razumije i s kime možeš otvoreno komunicirati. Kroz ovu priču gledatelji su pozvani da se poistovjete s njima i da se suoče sa svojim problemima. Predstava nam poručuje kako mladi nisu sami u svojim borbama i da uvijek postoji rješenje za sve probleme.

Bruna Merćep, 1.b

Od svih likova u predstavi najviše mi se svidjela Stela. Stela je jedan kompleksni lik koja zbog prevelike emocionalne boli ozljeđuje samu sebe pretvarajući emocionalnu bol u fizičku te tako bježi od problema. S većinom likova se mogu povezati, ali najviše sa Stelom. Predstava *Šuti, muči* predstavlja zapravo realistički prikazan uvod u surovi svijet za mlade s tipičnim problemima s kojima će se morati nositi.

 Duje Crnčić, 1.c

U današnje vrijeme, unatoč stalnoj povezanosti putem društvenih mreža, mnogi mladi osjećaju se usamljeno i neshvaćeno. Pritisak društva, očekivanja obitelji i osobni strahovi često vode do povlačenja u sebe. Svi želimo biti prihvaćeni. Predstava prikazuje stvarne probleme mladih. Njezina je poruka jasna. Svi prolazimo kroz slične probleme i situacije i nije sramota tražiti pomoć i podršku kada se osjećamo izgubljeno.

 Ema Farah Grančić, 1.c

Predstava vrlo dobro opisuje život mladih ljudi jer stalno prikazuje njihove svakodnevne boli - pritisak da se uklope u društvo, suočavanje s obiteljskim problemima i vlastitim nesigurnostima. Njena snaga leži u tome što ne nudi jednostavan odgovor, već potiče gledatelje na razmišljanje o vlastitim iskustvima i izazovima. Predstava Š*uti, muči* nije samo priča, već odraz stvarnosti u kojoj živimo.

Matej Pivac, 1.c

Likovi su realistični, njihov govor je iskren, pa se lako poistovjetiti s njima. Najviše mi se svidio Luka, jer simbolizira borbu protiv očekivanja, društva i unutarnjih sukoba. Ova predstava vjerno prikazuje nesigurnost i potrebu za pripadanjem, ističući koliko je teško pronaći vlastiti glas. Realistična atmosfera i emotivni prizori prikazuje kako mladi često nose svoje probleme u tišini. Strah od osude i neprihvaćanja tjera ih da potiskuju svoje osjećaje. Iako im je podrška potrebna, teško je pronaći nekoga tko zaista razumije.

Predstava *Šuti, muči* donosi prikaz mladih ljudi u procesu odrastanja i njihovih problema identiteta, nesigurnosti, odnosa s obitelji, odnosa s prijateljima.Veronika je jedan od najupečatljivijih likova u predstavi. Bori se s vlastitim osjećajima, očekivanjima i unutarnjim nesigurnostima. Puna je samopouzdanja i na prvi pogled čini se snažna i sigurna u sebe, ali kako se predstava razvija otkriva se njezina unutarnja bol i nesigurnost. U predstavi se upotrebljavaju psovke da bi se dočarao govor mladih. Psovke su često dio svakodnevne komunikacije, posebno u emocionalnim situacijama, ovisi o osobi. Predstava je stvarno dočarala život mladih na način da predstavlja ogledalo stvarnosti i potiče gledatelje da se zapitaju o vlastitom životu, odlukama i emocijama.

Mladi često prolaze kroz faze nesigurnosti i traženja sebe. Suočavaju se s očekivanjima

društva, pritiskom vršnjaka i vlastitim unutarnjim strahovima. Otuđenost može nastati zbog

nesporazuma s roditeljima, manjka pravih prijatelja ili nemogućnosti izražavanja osjećaja.

 Tara Orlović, 1.c